

TAURAGĖS RAJONO SAVIVALDYBĖS TARYBA

**SPRENDIMAS**

**DĖL 2025–2026 MOKSLO METŲ PRIĖMIMO Į TAURAGĖS RAJONO SAVIVALDYBĖS BENDROJO UGDYMO MOKYKLĄ MOKYTIS PAGAL PRIEŠMOKYKLINIO UGDYMO, BENDROJO UGDYMO PROGRAMAS, IKIMOKYKLINIO UGDYMO MOKYKLĄ MOKYTIS PAGAL PRIEŠMOKYKLINIO UGDYMO PROGRAMĄ TVARKOS APRAŠO PATVIRTINIMO**

2025 m. vasario 5 d. Nr. 1-22

Tauragė

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos švietimo įstatymo 29 straipsnio 2, 3 ir 4 dalimis, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašu, patvirtintu Lietuvos Respublikos švietimo, mokslo ir sporto ministro 2024 m. sausio 24 d. įsakymu Nr. V-78 „Dėl Priėmimo į valstybinę ir savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą kriterijų sąrašo patvirtinimo“, Tauragės rajono savivaldybės taryba n u s p r e n d ž i a:

1. Patvirtinti 2025–2026 mokslo metų priėmimo į Tauragės rajono savivaldybės

bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą tvarkos aprašą (pridedama).

2. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras Dovydas Kaminskas

PATVIRTINTA

Tauragės rajono savivaldybės tarybos 2025 m. vasario 5 d. sprendimu Nr. 1-22

**2025–2026 MOKSLO METŲ PRIĖMIMO Į TAURAGĖS RAJONO SAVIVALDYBĖS BENDROJO UGDYMO MOKYKLĄ MOKYTIS PAGAL PRIEŠMOKYKLINIO UGDYMO, BENDROJO UGDYMO PROGRAMAS, IKIMOKYKLINIO UGDYMO MOKYKLĄ MOKYTIS PAGAL PRIEŠMOKYKLINIO UGDYMO PROGRAMĄ TVARKOS APRAŠAS**

 **I SKYRIUS**

**BENDROSIOS NUOSTATOS**

1. 2025–2026 mokslo metų priėmimo į Tauragės rajono savivaldybės bendrojo ugdymo mokyklą mokytis (toliau – mokykla) pagal priešmokyklinio ugdymo, bendrojo ugdymo programas, ikimokyklinio ugdymo mokykla (toliau – mokykla) mokytis pagal priešmokyklinio ugdymo programą tvarkos aprašas (toliau – Aprašas) nustato asmenų priėmimo mokytis pagal priešmokyklinio, pradinio, pagrindinio, vidurinio ir specialiojo ugdymo programas į Tauragės rajono savivaldybės (toliau – Savivaldybė) mokyklas tvarką, priėmimo mokytis kriterijus, dokumentus, kuriuos turi pateikti į mokyklą priimami asmenys, prašymų ir kitų dokumentų pateikimo ir priėmimo tvarką, prašymų registravimo, asmenų priėmimo per mokslo metus tvarką ir kitas nuostatas.

2. Šiame Apraše vartojamos sąvokos:

2.1. **mokyklos aptarnavimo teritorija** – mokyklai priskirta teritorija, kurią teisės aktų nustatyta tvarka nustato mokyklos savininko teises ir pareigas įgyvendinanti institucija;

2.2. **mokymo sutartis** – mokinio ir švietimo teikėjo susitarimas dėl mokymo ir mokymosi;

2.3. **laisva mokymosi vieta klasėje** – likusi neužpildyta mokymosi vieta, atsiradusi priėmus visus į šią klasę pretendavusius vaikus, turinčius pirmumo teisę, bet nepasiekus ir neviršijus nustatyto maksimalaus mokinių skaičiaus klasėse;

2.4. **vaikas, gyvenantis mokyklos aptarnavimo teritorijoje** – vaikas, kurio vieno iš tėvų (globėjų, rūpintojų) ir paties vaikodeklaruota gyvenamoji vieta yra mokyklai priskirtoje aptarnavimo teritorijoje.

Kitos šiame Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose apibrėžtas sąvokas.

3. Savivaldybės taryba kiekvienais kalendoriniais metais iki gegužės 31 d. patvirtina, o iki rugsėjo 1 d. patikslina kiekvienos klasės klasių komplektų skaičių ir mokinių skaičių juose, priešmokyklinio ugdymo modelius bei grupių skaičių. Klasių ir jų komplektų skaičius kiekvienai mokyklai nustatomas kartu su mokyklos vadovu aptarus planuojamą 1–10, I–IV gimnazijų klasių skaičių, Mokinių registre fiksuotą mokinių skaičių keliamosiose klasėse, finansines mokyklos galimybes, ugdymo programai įgyvendinti reikalingą mokymo patalpų skaičių, Tauragės rajono savivaldybės bendrojo ugdymo mokyklų tinklo pertvarkos bendrąjį planą. Mokykloms, kuriose ugdomi specialiųjų ugdymosi poreikių turintys mokiniai, ir suaugusiųjų mokymo centrui klasių komplektų skaičius gali būti pagal poreikį tikslinamas keletą kartų per metus.

**II SKYRIUS**

**ASMENŲ PRIĖMIMO MOKYTIS Į SAVIVALDYBĖS MOKYKLAS KRITERIJAI**

4. Asmenys į mokyklas mokytis pagal bendrojo ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“; mokytis pagal priešmokyklinio ugdymo programą – vadovaujantis Priešmokyklinio ugdymo tvarkos aprašu, patvirtintu Lietuvos Respublikos švietimo, mokslo ir sporto ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“.

5. Į bendrosios mokyklos Tarptautinio bakalaureato klases priimami mokiniai konkurso tvarka, įgiję pagrindinį išsilavinimą Lietuvos Respublikos arba užsienio šalių mokyklose. Be stojamųjų egzaminų į Tarptautinio bakalaureato klases priimami mokiniai, baigę Tarptautinio bakalaureato pagrindinio ugdymo programą (ang. IB Middle Years programme) ir turintys Tarptautinio bakalaureato pagrindinio ugdymo sertifikatą (ang. IB Middle Years Certificate).

6. Į Tauragės r. „Karšuvos“ mokyklos specialiąsias klases priimami asmenys iki 21 metų dėl įgytų ar įgimtų sutrikimų turintys didelių ir labai didelių specialiųjų ugdymosi poreikių iš Tauragės rajono ir kitų savivaldybių, su jomis sudarius sutartis. Trūkstant vietų, pirmumo teise priimami asmenys, gyvenantys Tauragės rajono savivaldybėje ir turintys labai didelių specialiųjų ugdymosi poreikių.

7. Mokiniai, siekiantys tobulinti savo išskirtinius gabumus (sportui, menui, inžinerijai ir pan.) priimami į komplektuojamas klases, nenustatant gyvenamosios teritorijos.

8. Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikai, nemokantys lietuvių kalbos, priimami mokytis į Tauragės Jovarų pagrindinę mokyklą arba į kitą mokyklą pagal gyvenamąją teritoriją.

9. Priešmokyklinis ugdymas pradedamas teikti vaikui, kai tais kalendoriniais metais iki balandžio 30 dienos jam sueina 5 metai. Švietimo, mokslo ir sporto ministro nustatyta tvarka įvertinus vaiko ugdymo ir ugdymosi poreikius, pažangą, vaikui priešmokyklinis ugdymas gali būti pradedamas teikti, kai jam tais kalendoriniais metais 5 metai sueina iki rugsėjo 1 dienos.Priešmokyklinis ugdymas gali būti teikiamas vėliau tėvų (globėjų) sprendimu, bet ne vėliau, negu vaikui tais kalendoriniais metais sueina 6 metai. Socialinę riziką patiriančiam vaikui priešmokyklinis ugdymas užtikrinamas švietimo, mokslo ir sporto ministro ir socialinės apsaugos ir darbo ministro nustatyta tvarka. Švietimo, mokslo ir sporto ministro nustatytais atvejais ir tvarka įvertinus vaiko ugdymo ir ugdymosi poreikius, pažangą, priešmokyklinis ugdymas gali trukti dvejus metus.

10. Pagal pradinio ugdymo programą vaikas pradedamas ugdyti, kai jam tais kalendoriniais metais sueina 7metai. Pradinis ugdymas pradedamas vaikui teikti vienais metais anksčiau, kai vaikas tėvų (globėjų) sprendimu buvo ugdomas pagal priešmokyklinio ugdymo programą metais anksčiau, kaip nurodyta šio aprašo 10 punkte.

11. Mokytis pagal pagrindinio ugdymo programą priimami asmenys, baigę pradinio ugdymo programą bei pateikę mokyklos direktoriui jų išsilavinimą liudijančius dokumentus.

12. Mokytis pagal vidurinio ugdymo programą priimami asmenys, baigę pagrindinio ugdymo programą ir pateikę mokyklos direktoriui jų išsilavinimą liudijančius dokumentus.

13. Vyresni kaip 18 metų asmenys, iškritę iš nuosekliojo švietimo sistemos ir apsisprendę tęsti nutrauktą mokymąsi, priimami į Suaugusiųjų mokymo centrą (atskirais atvejais jaunesni kaip 18 metų asmenys – Savivaldybės mero leidimu).

14. Priėmimo į mokyklas mokytis pagal priešmokyklinio ugdymo, pradinio ugdymo ir pagrindinio ugdymo programas kriterijai:

 14.1. asmenys, turintys sunkių judėjimo ir atramos funkcijos sutrikimų, ir vaikai, kurių bent vienas iš tėvų turi sunkių judėjimo ir atramos funkcijos sutrikimų, kai mokykla, priskirta savivaldybės teritorijoje pagal deklaruotą gyvenamąją vietą (1 priedas), nėra pritaikyta judėjimo negalią turintiems asmenims, turi teisę pasirinkti bet kurią kitą savivaldybės mokyklą, kuri atitinka jų fizinius poreikius, kartu su vaikais, gyvenančiais Mokyklai priskirtoje aptarnavimo teritorijoje, ir į ją patekti be eilės;

 14.2. asmenys ir jų bent vienas iš tėvų (globėjų, rūpintojų), gyvenantys ir gyvenamąją vietą deklaravę mokyklai priskirtoje aptarnavimo teritorijoje (1 priedas), globojamų ar įvaikintų vaikų globėjai, rūpintojai, gyvenamąją vietą deklaravę mokyklai priskirtoje aptarnavimo teritorijoje. Iš šių asmenų, pageidaujančių mokytis mokykloje, sudaromos eilės priešmokyklinės ugdymo grupės sraute, klasių srautuose, vadovaujantis šiais kriterijais (kriterijai išdėstyti pagal prioritetą):

 14.2.1. pirmumo teise priimami įvaikinti vaikai, globotiniai, rūpintiniai (išskyrus atvejus, kai laikinoji globa nustatoma tėvų (globėjų, rūpintojų) prašymu);

 14.2.2. pirmumo teise priimami asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių;

 14.2.3. pirmumo teise priimami asmenys, gyvenamąją vietą deklaravę savivaldybės suteiktame socialiniame būste;

 14.2.4. pirmumo teise priimami asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi pagal pradinio ir (ar) pagrindinio ugdymo programą toje mokykloje;

 14.2.5. pirmumo teise priimami pedagoginių darbuotojų, dirbančių toje mokykloje, vaikai;

 14.2.6. pirmumo teise priimami darbuotojų, kurie patenka į savivaldybės tarybos sprendimu patvirtintą Trūkstamų specialistų pritraukimo į savivaldybės viešąsias ir biudžetines įstaigas programą, vaikai;

 14.2.7. asmenys, ilgiausiai gyvenantys ir gyvenamąją vietą deklaravę mokyklai priskirtoje aptarnavimo teritorijoje;

 14.2.8. kai likusių mokymosi vietų yra mažiau nei asmenų, kurie ilgiausiai gyvena mokyklai priskirtoje aptarnavimo teritorijoje su ta pačia registracijos mokyklai priskirtoje aptarnavimo teritorijoje data, pirmumas suteikiamas asmenims, kurie gyvena arčiausiai mokyklos einant pėsčiomis.

 14.3. asmenys, dėl mokymosi vietų trūkumo savivaldybės mokykloje, kurios aptarnavimo teritorijoje gyvena, jų prašymu nukreipti į kitą artimiausią savivaldybės mokyklą, vykdančią tą pačią bendrojo ugdymo programą, turinčią laisvų mokymosi vietų, savivaldybės vykdomosios valdžios įgalioto darbuotojo į joje laisvas mokymosi vietas priimami pirmumo teise.

15. Į laisvas mokymosi vietas, likusias priėmus mokinius pagal Mokyklai priskirtą aptarnavimo teritoriją, į bendrąsias mokyklas ir ikimokyklinio ugdymo mokyklas (išskyrus Kriterijų sąrašo 17–18 punktuose nurodytas mokyklas) mokytis pagal priešmokyklinio ugdymo, pradinio ugdymo ir pagrindinio ugdymo programas priimami asmenys, gyvenantys ir gyvenamąją vietą deklaravę mokyklai priskirtoje aptarnavimo teritorijoje po nustatytos prašymų ir kitų dokumentų priėmimo pabaigos datos, ir asmenys, negyvenantys mokyklai priskirtoje aptarnavimo teritorijoje. Esant daugiau prašymų nei laisvų mokymosi vietų Mokykloje, eilė sudaroma pirmumą teikiant asmenims, kurie yra gyvenantys ir gyvenamąją vietą deklaravę savivaldybės teritorijoje, ir eilė sudaroma sumuojant Kriterijų sąrašo 15.1–15.9 papunkčiuose išvardytus kriterijus, kurie yra lygiaverčiai:

 15.1. vaikai, kuriuos augina vienas iš tėvų (globėjų, rūpintojų) (jeigu kitas yra miręs, teismo pripažintas dingusiu be žinios ar nežinia kur esančiu, teismo pripažintas neveiksniu arba teismo sprendimu apribotos tėvystės teisės);

 15.2. vaikai su negalia bei vaikai, kurių vienas arba abu tėvai (globėjai, rūpintojai) yra asmenys su negalia;

 15.3. dvynukai, trynukai ir kiti daugiavaisio gimimo asmenys (priimami kartu);

 15.4. asmenys iš daugiavaikių šeimų;

 15.5. asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi toje mokykloje;

 15.6. asmenys, kurie mokėsi, buvo ugdomi mokykloje (buvo sudaryta mokymosi sutartis) ir pageidaujantys tęsti mokymąsi pagal aukštesnio lygmens programą toje pačioje mokykloje;

 15.7. užsienio valstybių diplomatinio korpuso darbuotojų, dirbančių Lietuvos Respublikoje esančiose diplomatinėse atstovybėse, Lietuvos Respublikos diplomatinio korpuso darbuotojų, sugrįžusių iš darbo užsienyje gyventi į mokyklai priskirtą aptarnavimo teritoriją, ir Lietuvos Respublikos krašto apsaugos sistemos profesinės karo tarnybos karių, perkeltų gyventi į mokyklai priskirtą aptarnavimo teritoriją, vaikai;

 15.8. reemigrantų vaikai, kurių tėvai buvo deklaravę išvykimą iš Lietuvos, tačiau apsisprendė grįžti gyventi į Lietuvą ir prie savo prašymo pateikė visus reikiamus dokumentus, patvirtinančius, kad jie su savo vaikais buvo išvykę gyventi į užsienį (išsideklaravimo iš Lietuvos pažyma,vaiko mokymosi užsienyje pasiekimų pažyma) ir nuo grįžimo į Lietuvą nesimokė pagal jokią ugdymo programą Lietuvos Respublikos teritorijoje;

 15.9. pedagoginių darbuotojų, dirbančių toje mokykloje, vaikai;

 15.10. kai likusių laisvų vietų yra mažiau nei asmenų, kurie turi vienodą kriterijų skaičių, pirmumas suteikiamas asmenims, kurie gyvena arčiausiai mokyklos einant pėsčiomis.

 16. Asmenys bendrąją mokyklą mokytis pagal vidurinio ugdymo programą renkasi iš savo deklaruotai gyvenamajai teritorijai priskirtos vienos ar daugiau mokyklų. Priėmimo mokytis pagal vidurinio ugdymo programą kriterijai:

 16.1. pirmumo teise priimami asmenys, pageidaujantys tęsti mokymąsi pagal vidurinio ugdymo programą, besimokantys mokyklos II gimnazijos klasėje;

 16.2. jei pageidaujančiųjų mokytis yra daugiau nei laisvų mokymosi vietų, mokytis pirmiausia priimami asmenys, jei jie turėjo teisę šioje mokykloje mokytis pagal pagrindinio ugdymo programos antrąją dalį.

 17. Į bendrąją mokyklą, įgyvendinančią pradinio, pagrindinio ir vidurinio ugdymo programas ir atskirus savitos pedagoginės sistemos elementus, nustatytus švietimo, mokslo ir sporto ministro patvirtintoje savitos pedagoginės sistemos sampratoje, asmenys priimami atrankos būdu iš visos savivaldybės teritorijos, atsižvelgiant į motyvacijos mokytis joje įvertinimo rezultatus pagal pateiktą motyvacinį prašymą. Į šias mokyklas priimami asmenys, jų tėvai (globėjai, rūpintojai) supažindinami su pagrindiniais taikomais ugdymo principais, galimais ugdymo pasiekimų ir programų nesutapimais, kitomis svarbiomis ugdymo turinio ir proceso ypatybėmis. Jei prašymų yra daugiau nei laisvų vietų, asmenys į mokyklą, įgyvendinančią pradinio, pagrindinio ir vidurinio ugdymo programas ir atskirus savitos pedagoginės sistemos elementus, pirmumo teise priimama vadovaujantis Kriterijų sąrašo 15–16 punktais.

 18. Į bendrąją mokyklą, kuriai aptarnavimo teritorija nustatyta visa savivaldybės teritorija (išskyrus Kriterijų aprašo 17 punkte nurodytas mokyklas), mokytis pagal pagrindinio ugdymo programos antrąją dalį priimami asmenys, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos pirmąją dalį, mokymąsi ir mokymosi pasiekimus (metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus).

19. Klasės komplektuojamos taip, kad atitiktų klasių mokyklose sudarymo mokslo metų pradžioje kriterijus, nurodytus mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768, 1 ir 2 prieduose.

**III SKYRIUS**

**ASMENŲ PRAŠYMŲ MOKYTIS PRIĖMIMAS IR REGISTRAVIMAS, PRIĖMIMO VYKDYMAS**

20. Priėmimas į mokyklas mokytis pagal priešmokyklinio, pradinio, pagrindinio ir vidurinio ugdymo programas organizuojamas Centralizuoto vaiko priėmimo į Tauragės rajono savivaldybės mokyklas sistemos (toliau – CVPS) pagalba.

21. Vaiko, iki 18 metų, tėvai prašymus dėl vaikų priėmimo į mokyklas teikia Savivaldybės administracijai (elektroniniu būdu, prisijungęs prie <https://ugdymas.taurage.lt/> arba atvykę į Tauragės rajono savivaldybės administracijos Bendrąjį ir civilinės metrikacijos skyrių). Vaiko, iki 18 metų, globėjai arba vaikas nuo 14 iki 18 metų, turintis vieno iš tėvų (globėjų) raštišką sutikimą, dėl prašymo pateikimo kreipiasi į Švietimo ir sporto skyriaus specialistą, atsakingą už priėmimo į mokyklas organizavimą.

22. Centralizuoto vaiko priėmimo į Tauragės rajono savivaldybės mokyklas sistemoje (toliau – CVPS) asmenys:

22.1. galės teikti prašymus priimti vaiką į Tauragės rajono savivaldybės mokyklų ugdytis pagal priešmokyklinio ir bendrojo ugdymo programas, peržiūrėti vaiko anketos duomenis, pateiktų prašymų informaciją, tikslinti prašymuose pateiktus duomenis (kol prašymai neįregistruoti CVPS). Dėl informacijos keitimo ar papildymo jau įregistruotuose prašymuose turės kreiptis į Švietimo ir sporto skyriaus specialistą, atsakingą už priėmimo į mokyklas organizavimą. Prašymo formoje dalis duomenų bus užpildyti automatiškai iš kitų sistemų/registrų gautais duomenimis, kurių asmenys keisti negalės;

22.2. galės peržiūrėti naudotojo vaiko anketą ir pateiktų prašymų sąrašą;

22.3. galės matyti informaciją apie vaiko vietą mokyklos registracijos eilėje;

22.4. vaiko anketoje galės prisegti papildomus dokumentus, patvirtinančius šeimos socialinę padėtį ir kitus faktus, kuriais remiantis gali būti teikiami prioritetai;

22.5. galės teikiamus prašymus pasirašyti sisteminiu parašu;

22.6. galės atšaukti pateiktus prašymus, teikti prašymus dėl mokyklos keitimo.

23. Asmuo, pageidaujantis mokytis pagal bendrojo ugdymo programą, Savivaldybės administracijai pateikia prašymą, o gavęs vietą mokykloje mokytis pagal pagrindinio ar vidurinio ugdymo programą, mokyklos direktoriui pateikia dokumentą apie mokymosi pasiekimus ar įgytą išsilavinimą (asmuo, pageidaujantis mokytis Tauragės rajono gimnazijų pirmosiose klasėse, privalo turėti aštuntos klasės visų mokomųjų dalykų patenkinamus metinius įvertinimus). Be to, pateikia sutikimą, kad duomenys būtų renkami iš kitų valstybinių registrų. Asmuo, negyvenantis mokyklos aptarnavimo teritorijoje, papildomai nurodo duomenis, patvirtinančius pirmumo kriterijus.

24. Prašymai ir dokumentai mokytis mokyklose naujais mokslo metais priimami nuo einamųjų metų balandžio 1 d. 10.00 val. iki rugpjūčio 31 d. Per mokslo metus mokiniai priimami į laisvas vietas esančiuose klasių komplektuose, pateikus Savivaldybės administracijai prašymą (prašymai priimami nuo rugsėjo 1 d.).

25. Priėmimas į priešmokyklinio ugdymo grupes ir pirmas pradinio ugdymo klases pagal deklaruotą gyvenamąją vietą vykdomas nuo gegužės 1 d. (į likusias laisvas vietas vaikai gali būti priimami nuo birželio 1 d.), į kitas bendrojo ugdymo klases pagal deklaruotą gyvenamąją vietą priėmimas vykdomas pasibaigus einamųjų mokslo metų ugdymo procesui (į likusias laisvas vietas mokiniai gali būti priimami nuo einamųjų metų liepos 1 d.).

26. Prašymai registruojami laikantis eilės pagal prašymo registracijos datą.

27. CVPS eilių sudarymo principas ir eiga:

27.1. eilės sudaromos automatiškai;

27.2. sistema kiekvienai mokyklai sudaro po atskirą eilę, asmenis surašo pagal asmens turimus prioritetus (jei asmuo turi kelis prioritetus, balai susumuojami);

27.3. vienas asmuo gali būti įrašytas į dviejų mokyklų eiles. Asmuo, patekęs į mokyklą ir pasirašęs sutartį, iš kitos mokyklos eilės išbraukiamas.

28. Centralizuotai priimtus vaikus į klases/grupes paskirsto mokykla, vadovaudamasi mokyklos direktoriaus patvirtinta tvarka ir kriterijais.

29. Asmens priėmimas mokytis pagal priešmokyklinio, pradinio, pagrindinio ar vidurinio ugdymo programas įforminamas CVPS automatiškai sugeneruota mokymo sutartimi, kurioje aptariami mokyklos ir asmens įsipareigojimai, jų nevykdymo pasekmės ir sutarties nutraukimo sąlygos.

30. Švietimo santykiai prasideda nuo mokinio pirmos mokymosi dienos. Mokymo sutartys sudaromos iki pirmos mokymosi dienos.

31. Mokymo sutartį už vaiką iki 14 metų pasirašo vienas iš tėvų (globėjų), vaikas nuo 14 iki 18 metų mokymo sutartį pasirašo tik turėdamas vieno iš tėvų (globėjų) raštišką sutikimą.

32. Aktualiems, Apraše nenumatytiems atvejams nagrinėti sudaroma Priėmimo į Tauragės rajono savivaldybės mokyklas nenumatytų atvejų komisija (toliau – Komisija), sudaryta iš mokyklų savininko teises ir pareigas įgyvendinančios institucijos ir mokyklų atstovų (2 priedas). Komisija vadovaujasi Priėmimo į Tauragės rajono savivaldybės mokyklas nenumatytų atvejų komisijos darbo reglamentu (3 priedas).

**IV SKYRIUS**

**BAIGIAMOSIOS NUOSTATOS**

33. Mokyklos vadovaujasi šiuo Aprašu ir kitais teisės aktais. Aprašas skelbiamas mokyklų interneto svetainėse.

34. Tauragės rajono savivaldybės administracija kontroliuoja šio Aprašo nuostatų vykdymą savivaldybės mokyklose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2025–2026 mokslo metų priėmimo į Tauragės rajono savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą tvarkos aprašo

1 priedas

TAURAGĖS RAJONO SAVIVALDYBĖS BENDROJO UGDYMO MOKYKLŲ PASKIRTYS, VYKDOMOS UGDYMO PROGRAMOS IR PRISKIRTOS APTARNAVIMO TERITORIJOS

 **1. Tauragės „Šaltinio“ progimnazija,** bendroji progimnazija, vykdanti priešmokyklinio, pradinio ir pagrindinio ugdymo programos pirmąją dalį:

Tauragės miesto gatvės: Birutės g. (nuo J. Tumo-Vaižganto g. iki Dariaus ir Girėno g.), Kovo 11-osios g., Žemaitės g. (nuo Gedimino g. iki Vytenio g.), Prezidento g. (nuo Gedimino g. iki Vytenio g.), Vytenio g., J. Tumo-Vaižganto g. (nuo Gedimino g.), Bernotiškės g. (poriniai numeriai nuo Dariaus ir Girėno g. iki Pamiškių g., visi numeriai nuo Pamiškių g. iki J. Tumo-Vaižganto g.), Pamiškių g. (poriniai numeriai nuo Bernotiškės g.), Miško g., Dainavos g., Moksleivių alėja, Gedimino g. (neporiniai numeriai nuo J. Tumo-Vaižganto g.), Ateities takas, Kuršių g., Jaunystės g.

 **2. Tauragės „Aušros“ progimnazija,** bendroji progimnazija, vykdanti, priešmokyklinio, pradinio ir pagrindinio ugdymo programos pirmąją dalį:

 Tauragės miesto gatvės: Vytauto g. (nuo T. Ivanausko g.), Jūros g. (nuo T. Ivanausko g.), Jūros skg., Jūros al., T. Ivanausko g. (neporiniai numeriai), Beržų g., Pakrantės g., Klevų g., Sodų g., Stadiono g., Maironio g., Laukų g., Paparčio skg., Žaros skg., Visbutų g., Šilalės g. (nuo T. Ivanausko g.), Aerodromo g., Naujakurių g., Automobilininkų g., Šilo g., Draudenių g., Vaivos g., Žuvinto g., Verkių g., Medvėgalio g., Radastų g., Slėnio g., Mintaujos takas, Žalioji g., Naglio skg., Ašmenos skg., Ąžuolų g., Kalnelio skg., Akmenos skg., Vairo skg., Ryšių skg., Varpo skg., Rytų g., Puntuko skg., Puntuko g., Alyvų g., Islandijos g., Bokšto g., M. K. Čiurlionio g., Ganyklų g., Purienų g., Aukštaičių g., Šiaurės g., Nemuno g., Marių g., Dainos g., Elektroniko g., Signalo g., Nasturtų g., Alsėdžių g., Archyvo g., J. Basanavičiaus g., Vydūno g., V. Grybo g., Ramioji g. (iki T. Ivanausko g.), Knygnešio g., S. Daukanto g., J. Kruopo g. (iki T. Ivanausko g.), M. Jankaus g., I. Simonaitytės g., M. Valančiaus g., J. Jablonskio g., J. Degutytės g., J. Kasperavičiaus g., J. Gečo g., J. Žemaičio g., P. Drevinio g., Pulko g., Ramovės g., Oranžerijos g., Mažoji g.

 Kaimai: Norkaičiai, Papušynė, Alijošiškės, Tuščiai, Pagramantalis, Tamošaičiai, Lylavėnai, Pagramantis, Naujininkai, Kuturiai, Balskai, Ringiai, Užbūdupis, Geniai, Gudlaukis, Sungailiškiai, Siaurkampis, Matiškai, Selmoniškiai, Šaukėnai, Mažonai, Reksčiai, Mineikiškiai, Trakšeliškiai, Lėkiškė, Kelmynė, Rekstukai, Antšunijai, Sutkai, Karapolis, Pagirupis, Devynakiai, Zuikiškė, kaziškė, Ridikiškė, Jatkantaliai, Selmoniškiai, Pužiškė, Leoniškė.

  **3. Tauragės Martyno Mažvydo progimnazija,** bendroji progimnazija, vykdanti, priešmokyklinio, pradinio ir pagrindinio ugdymo programos pirmąją dalį:

 Tauragės miesto gatvės: Kranto g., Jūros g. (nuo Dariaus ir Girėno iki T. Ivanausko gatvės), T. Ivanausko g. (poriniai numeriai), Tauro g., Skalbyklos g., Pilaitės g., Pirmūnų g., V. Kudirkos g., Jaunimo g., Partizanų g., Islandijos g. (nuo T. Ivanausko g.), Birutės g. (nuo Dariaus ir Girėno g. iki V. Kudirkos g.), Spaustuvės g., Strazdo g., Dariaus ir Girėno g. (visi numeriai nuo Jūros upės tilto iki Gedimino g., neporiniai numeriai nuo Gedimino g. iki Bernotiškės g., visi numeriai nuo Bernotiškės g., iki Ramiosios g.), Gedimino g. (iki Tvenkinio g. poriniai numeriai), Tvenkinio g., K. Jauniaus g. (visi numeriai nuo Gedimino g. iki M. Mažvydo g., neporiniai numeriai nuo M. Mažvydo g. iki Tiesos g.), Tiesos g. (neporiniai numeriai nuo K. Jauniaus g. iki K. Donelaičio g.), Poškos g. (nuo Gedimino g. iki Tiesos g.), K. Donelaičio g. (visi numeriai nuo Gedimino g. iki Tiesos g., neporiniai numeriai nuo Tiesos g. iki Daržų g.), Daržų g. (neporiniai numeriai nuo Tiesos g. iki J. Tumo-Vaižganto g.), J. Bretkūno g., Martyno Mažvydo g. (visi numeriai nuo Prezidento g. iki K. Jauniaus g., neporiniai numeriai nuo K. Jauniaus g. iki Tvenkinio g.), J. Tumo-Vaižganto g. (visi numeriai nuo Gedimino g. iki Daržų g., neporiniai numeriai nuo Daržų g. iki Stoties g.), Prezidento g. (nuo Stoties g. iki Gedimino g.), Žemaitės g. (iki Gedimino g.), Aušros g., Aušros takas, Vytauto g. (nuo K. Jauniaus iki T. Ivanausko g.), Bažnyčių g., Gintaro g., Vasario 16-osios g., Respublikos g., Stoties g. (neporiniai numeriai nuo Bažnyčių g. iki J. Tumo-Vaižganto g.), Veterinarijos g., P. Šemetos g., Pušyno g., Gimtinės g., Bočių g., Tėviškės g., P. Joniko g., Rydštato g., J. Kruopo g. (nuo T. Ivanausko iki Dariaus ir Girėno g.), S. Daukanto g. (nuo T. Ivanausko iki Dariaus ir Girėno), J. Navasaičio g., Beržės g., M. Mačernio g., J. Mažeikos g., Ramioji g. (nuo T. Ivanausko iki Dariaus ir Girėno), A. Klenickio g., J. Semionovo g., K. Jankausko g., Skaudvilės g., Kauno g., Pūtvės g., Karšuvos g., Jotvingių g., Skalvių g., Raseinių g., Santakos g., Pamiškių g. (neporiniai numeriai nuo Bernotiškės g.), A. Fadino g., J. Oko g., Naujoji g., P. Zuikausko g., J. Avižonio g., Bendruomenės g. (nuo T. Ivanausko iki Dariaus ir Girėno), L. Laurinsko g., Kuršių g., Jaunystės g., Upokšnio g., Ančios g., Skroblų g.

Kaimai: Juodpetriai, Molupis, Joniškė, Lapurvis, Beržė.

 **4. Tauragės Jovarų pagrindinė mokykla**, bendroji pagrindinė mokykla, vykdanti ikimokyklinio, priešmokyklinio, pradinio ir pagrindinio ugdymo programas:

 Tauragės miesto gatvės: Prezidento g. (iki Stoties g.), J. Tumo-Vaižganto g. (visi numeriai iki Stoties g., poriniai numeriai nuo Stoties iki Daržų g.), Daržų g. (poriniai numeriai nuo J. Tumo-Vaižganto g. iki K. Donelaičio g. visi numeriai nuo K. Donelaičio g. iki Tremtinių kel.), Tiesos g. (poriniai numeriai nuo K. Donelaičio g. iki K. Jauniaus g., visi numeriai nuo K. Jauniaus g. iki Tremtinių kel.), K. Donelaičio g. (poriniai numeriai nuo Tiesos g. iki Daržų g., visi numeriai nuo Daržų g.), Bendrabučio skg., D. Poškos g. (nuo Tiesos g. iki Daržų g.), K. Jauniaus g. (neporiniai numeriai nuo M. Mažvydo g. iki Tiesos g., visi numeriai nuo Tiesos g. iki Stoties g.), Vytauto g. (nuo K. Jauniaus iki Tremtinių kel.), Margirio g., Geležinkelio g., Gaurės g., Gedimino g. (nuo geležinkelio viaduko), Tremtinių kel., Pramonės g., Stoties g., J. Biliūno g., Vymerio g., Versmės g., J. Matulaičio g., Didvyrių g., Pilėnų g., Laisvės g., Progreso g., Malūno g., Malūno skg., Darbininkų g., Žalgirio g., Algirdo g., Jurbarko g., Taikos g., Inkaro g., Sporto g., Sandėlių g., Smėlynų g., Kalno g., Onutės ir Vinco Stonių g., A. Kundroto g., Aguonų g., Ramunių g., Pievų takas, Rasos g., Medžiotojų g., Kosmonautų g., Pavasario g., Gėlių g., Gluosnių g., Taurų skg., Kaštonų g., Jovarų g., Šermukšnių g., Vilties g., Žvejų g., Liepų g., Palydovų g., Pušų g., Pajūrio g., Saulės g., Tilto g., Draugystės g., Trumpoji g., Televizijos g.

 Kaimai: Paberžiai, Kraštinė, Grineidžiai, Dacijonai, Bimbilinė, Kalniškiai, Pajūris, Ližiai, Baltramiejiškiai, Dvarviečiai, Sodalė, Skirgailai, Drąslaukis, Vališkiai, Rūgaliai, Žadgailai, Dunokai, Pašešuvis, Dauglaukis, Molynai, Balandiškiai, Petkaičiai, Lapynai, Laužas, Kuisiai, Šilinė, Deferencija, Jucaičiai, Gailiškė, Traklaukas, Pypaliai, Žiburiai, Šiauriškiai, Vėžaičiai, Milgaudžiai, Aneliškė, Kunigiškai, Gauraičiai, Pasalupis, Liutkaičiai, Užvarniai, Liperiškė, Užvėjai, Gaurė, Dargaičiai, Purviškiai, Zuikiškiai, Stirbaičiai, Kiukiškiai, Paįkojai, Eičiai, Girgždai, Braziškiai, Dvarviečiai, Platkepuriai, Šakiai, Balandžiai, Baltrušaičiai, Drūtaviškiai, Lukšiškiai, Oreliškiai, Padrūtupiai, Burbiškiai, Milaičiai, Zaltriškiai, Puikiai, Meškai, Meižiai, Pameižiai, Sakalinė, Bernotiškė, Stragutė, Ąžuolynė, Pamiliušiai, Steponiškiai, Plikiškė, Šaltaičiai, Kregždėnai, Aukštvilkiai, Nemeilai, Lauksargiai, Meldiklaukiai, Kamščiai, Kreivėnai, Greižėnai, Kalėnai, Griežpelkiai I ir II, Oplankys, Gilandviršiai, Šakiai.

 **5. Tauragės Tarailių progimnazija,** bendroji progimnazija, vykdanti ikimokyklinio, priešmokyklinio, pradinio ir pagrindinio ugdymo programos pirmąją dalį:

 Tauragės miesto gatvės: Dobilo g., Akacijų g., Lelijų g., Liepų takas, Mindaugo g., Pašvaistės g, Pylimo g., Radvilų g., Rožių g., Rūtų skg., Saulėlydžio g., Statybininkų g., Tarailių g., Tujų g., Tilžės plentas, Vasaros g., Žemaičių g., Šlaito g., Melioratorių g., Linų g., Žemaitijos g., Žemaičių skg., Saulėtekio g.

 Butkelių kaimo gatvės: Radvilų g., Hipodromo g., Senvagės g., Atgimimo g., Topolių g., Putinų g., Žalioji g., Žilvičių g., Paparčių g., Vėjo g.

 Taurų kaimo gatvės: Prūdo g., Topolių g., Putinų g., Ryto g, Sodybos g., Lakštingalų g., Alėjos g., Žolynų g., Parko g., Eglių g., Staiginės g., Paplentės g., Ežeruonos g., Tauragės Dvaro g.

 Kaimai: Voveraičiai, Jociai, Alanga, Lengveniai, Vitkaičiai, Trūkiškė, Dapkiškiai, Leikiškiai, Trakininkai, Jatkančiai, Gurkliai, Tarailiai, Pakalpokiai, Antgurkliai, Mąsčiai, Kalpokai, Dagiai, Meldikviršiai, Ceikiškė, Požerūnai, Staiginė, Beigeriškiai, Dvarelis, Bekeriškiai.

  **6. Tauragės r. Žygaičių gimnazija,** bendroji gimnazija, vykdanti ikimokyklinio, priešmokyklinio, pradinio, pagrindinio ir vidurinio ugdymo programas:

 Kaimai: Stokaičiai, Palolytis, Visbarai, Vaidilai, Dirvėnai, Ringiniai, Balčiai, Trumpiškiai, Butkai, Žygaičiai, Draudeniai, Zoliškiai, Vylūsčiai, Gudaičiai, Pryšmantai, Aukštupiai, Pabūdviečiai, Kaupiai, Leikiškiai, Vaitiškė, Kęsčiai, Girininkai, Murdeliai, Dabrupinė, Būdviečiai Skiržemė, Putokšliai, Trumpininkai, Laužininkai, Margiškiai, Sartininkai, Urviniai, Lazdynė, Šikšniai, Vilaičiai, Ruikiai, Stirbaitynė.

  **7. Tauragės r. Skaudvilės gimnazija,** bendroji gimnazija, vykdanti ikimokyklinio, priešmokyklinio, pradinio, pagrindinio ir vidurinio ugdymo programas:

 Visos Skaudvilės miesto gatvės.

 Kaimai: Kirkliai, Vaidatoniai, Paverkalnis, Kavadoniai, Paprūdžiai, Lingiai, Motaičiai, Kalniškiai, Sauslaukis, Keteriai, Gedgaudiškė, Margynė, Mikalaičiai, Angladegiai, Zakarkiškė, Pasuvirkštis, Dvarviečiai, Juškaičiai, Pabambiai, Užkalniai, Vėluikiai, Karšuva, Trepai, Laurinaičiai, Juškiškė, Sodalė, Leliškė, Ivangėnai, Mockaičiai, Paegluonis, Jakštai, Būgai, Rūdija, Pilsūdai, Skaudvilė, Pužai, Nosaičiai, Šidagiai, Kundročiai, Puželiai, Norkiškė, Šiurpiškė, Barsukynė,Daujotėliai, Kuksinė, Paplėstiškė, Būteniai, Lauraičiai, Bokštiniai, Vilnaliai, Paklevis, Očikiai, Giržadai, Žaliūkė, Brūžaičiai, Papušyniai, Gilvičiai, Pališkiai, Adakavas, Sniegoniškė I ir II, Gryblaukis, Mažintai, Mozeriškė, Batakiai, Paltiniškė, Kerteniai, Šiaudinė, Akstinai, Čiuteikiai, Liaudginai, Gerviečiai, Lankininkai, Ožnugariai, Bildeniai, Užkerteniai, Eidintai, Pašešuvis, Užšešuviai, Balčiškė, Melagiškė, Santakai, Mickiškė, Antegluonis, Paegluonis, Vaitimėnai, Ringaliai, Griaužai, Beržynė, Beresniškė, Pavartis, Uosvietis, Šakvietis, Jakutiškė, Lomiai, Kasbarynai, Vėžalaukis, Mišeikiai.

**8. Tauragės „Versmės“ gimnazija**, bendroji gimnazija, vykdanti pagrindinio ugdymo programos antrąją dalį, vidurinio ugdymo programą ir tarptautinio bakalaureato diplomo programą:

Visos Tauragės miesto gatvės.

Kaimai, priklausantys Mažonų, Lauksargių, Gaurės ir Tauragės seniūnijoms.

**9. Tauragės Žalgirių gimnazija**, bendroji gimnazija, vykdanti pagrindinio ugdymo programos antrąją dalį ir vidurinio ugdymo programą:

Visos Tauragės miesto gatvės.

Kaimai, priklausantys Mažonų, Lauksargių, Gaurės ir Tauragės seniūnijoms.

 2025–2026 mokslo metų priėmimo į Tauragės rajono savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą tvarkos aprašo

2 priedas

**PRIĖMIMO į TAURAGĖS RAJONO SAVIVALDYBĖS MOKYKLAS NENUMATYTŲ ATVEJŲ KOMISIJA**

1. Jūratė Veisienė – Tauragės rajono savivaldybės administracijos Švietimo ir sporto skyriaus vedėja (pirmininkė);

2. Snieguolė Bastakienė – Tauragės „Aušros“ progimnazijos direktorė (narė);

3. Elmyra Jurkšaitienė – Tauragės Žalgirių gimnazijos direktorė (narė);

4. Nerijus Jocys – Tauragės r. Skaudvilės gimnazijos direktorius (narys);

5. Janina Pukelienė – Tauragės Jovarų pagrindinės mokyklos direktorė (narė);

6. Jūratė Lazdauskienė – Tauragės „Šaltinio“ progimnazijos direktorė (narė);

7. Remigijus Masteika – Tauragės Martyno Mažvydo progimnazijos direktorius (narys);

8. Dalia Pukelienė – Tauragės „Versmės“ gimnazijos direktorė (narė).

\_\_\_\_\_\_\_\_\_\_\_\_\_\_\_\_\_\_\_\_\_

2025–2026 mokslo metų priėmimo į Tauragės rajono savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą tvarkos aprašo

2 priedas

**PRIĖMIMO Į TAURAGĖS RAJONO SAVIVALDYBĖS MOKYKLAS NENUMATYTŲ ATVEJŲ KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Priėmimo į Tauragės rajono savivaldybės mokyklas nenumatytų atvejų komisijos darbo reglamentas (toliau – Reglamentas) nustato 2025–2026 mokslo metų priėmimo į Tauragės rajono savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą tvarkos apraše nenumatytiems atvejams nagrinėti komisijos (toliau – Komisija) darbo tvarką, funkcijas ir teises.

2. Komisija savo veikloje vadovaujasi 2025–2026 mokslo metų priėmimo į Tauragės rajono savivaldybės bendrojo ugdymo mokyklą mokytis pagal priešmokyklinio ugdymo, bendrojo ugdymo programas, ikimokyklinio ugdymo mokyklą mokytis pagal priešmokyklinio ugdymo programą tvarkos aprašu (toliau – Aprašas), patvirtintu Tauragės rajono savivaldybės tarybos sprendimu.

3. Komisiją sudaro pirmininkas ir septyni nariai. Septyni nariai skiriami iš bendrojo ugdymo mokyklų, pirmininkas – iš rajono savivaldybės administracijos. Komisijos darbas grindžiamas kolegialiu klausimų svarstymu, teisėtumo, objektyvumo ir nešališkumo principais.

**II SKYRIUS**

**KOMISIJOS FUNKCIJOS IR TEISĖS**

4. Komisijos funkcijos:

4.1. nagrinėja aktualius, Apraše nenumatytus atvejus;

4.2. konsultuoja tėvus (globėjus, rūpintojus) mokinių priėmimo į mokyklas klausimais;

4.3. Savivaldybės mero pavedimu sprendžia kitus klausimus, susijusius su Aprašo vykdymu.

5. Komisija turi teisę:

5.1. priimti sprendimą dėl tėvų (globėjų, rūpintojų) prašymo pagrįstumo ir siūlyti Savivaldybės merui priimti atitinkamą individualų sprendimą dėl mokinio priėmimo;

5.2. atmesti prašymą kaip nepagrįstą;

5.3. priimti sprendimą dėl prašymo pagrįstumo (tėvų, mokyklos ir kt.) ir teikti siūlymą Savivaldybės merui dėl atitinkamo teisės akto priėmimo.

**III SKYRIUS**

**PRAŠYMŲ PATEIKIMAS, KOMISIJOS DARBO ORGANIZAVIMAS**

6. Prašymą dėl Priėmimo asmuo pateikia Tauragės rajono savivaldybės administracijai.

7. Prašymas pateikiamas, kai asmuo galvoja, kad pažeistos jo teisės dėl nereglamentuoto atvejo buvimo Apraše. Prašyme nurodomas vardas, pavardė, adresas, kontaktinis tel., mokykla. Trumpai, glaustai ir aiškiai išdėstoma prašymo esmė, prašymas pasirašomas.

8. Komisijai nagrinėti gali būti perduodami tėvų (globėjų, rūpintojų) prašymai ir skundai savo turiniu atitinkantys Aprašą.

9. Komisijos posėdžiai rengiami gavus prašymą.

10. Komisijos posėdis teisėtas, jei jame dalyvauja ne mažiau 2/3 komisijos narių.

11. Komisijos sprendimai priimami atviru balsavimu komisijos narių balsų dauguma.

12. Komisijos posėdžiai protokoluojami.

**IV SKYRIUS**

**BAIGIAMOSIOS NUOSTATOS**

13. Su Komisijos priimtais sprendimais supažindinami prašymo teikėjai ir Savivaldybės meras.

\_\_\_\_\_\_\_\_\_\_\_\_\_\_\_\_\_\_\_\_\_\_